
nou 2001:19 innhenting, oppbevARING, BRUK OG DESTRUKSJON AV HUMANT BIOLOGISK MAteRIALE

Datatilsynet viser til Deres brev av 09.07.2001. 

Datatilsynet ønsker innledningsvis å presisere at det er positivt at forhold tilknyttet biobanker foreslås regulert i særlov. Sett i lys av de senere års utvikling i retning av økende utnyttelsesgrad av biologisk materiale og kartlegging av det menneskelige genom, er behovet for lovregulering fremtredende. 

Utviklingen er akselererende, og biobankene skal utgjøre en ikke ubetydelig økonomisk ressurs. Misbrukspotensialet er tilstede, og det må antas å være proporsjonalt økende med utviklingen innen forskningen. 

Biologisk materiale knyttet til identitet utgjør en svært sensitiv personopplysning. Dette tilsier en forsiktig håndtering av materialet, og en streng regulering med henhold til innsamling, oppbevaring og bruk av opplysningene. Kravene til samtykke og informasjon fremstår i denne sammenheng som sentrale for legitimiteten ved bruk av materialet. 

Datatilsynet var ikke representert i Biobankutvalget, noe som finnes beklagelig. Den nasjonale forskningsetiske komité for medisin var, etter det Datatilsynet forstår, heller ikke representert. Denne mangel ved utvalgets representativitet kan gi inntrykk av at verken personvern eller forskningsetikk var tillagt tilstrekkelig vekt ved nedsettelsen av utvalget. Sett i sammenheng med Stortingets klare uttalelser vedrørende vektlegging av personvernhensyn i tilknytning til vedtagelsen av helseregisterloven, fremstår utvalgets sammensetning som bemerkelsesverdig.

Datatilsynet har registrert at utvalgets innstilling i stor grad er preget av dissenser. Den gjennomgående uenigheten svekker lovforslaget, og gir inntrykk av at det ikke er tilfredsstillende gjennomarbeidet. Det vises i den sammenheng til at uenigheten også gjelder hva en biobank er. Datatilsynet er av den oppfatning at forslaget er så mangelfullt at det synes å være nødvendig at det utarbeides et nytt høringsdokument, før et eventuelt lovforslag kan fremlegges for stortingsbehandling. 

Utredingen gir inntrykk av at utvalget ikke har sett rekkevidden av personopplysningsloven og helseregisterloven. Det kan virke som om flertallets forslag i mange sammenhenger har grunnlag i en misforstått oppfatning av disse lovers rekkevidde. Generelt fremstår mindretallets innstilling å være mer i samsvar med de øvrige lovene på området, da særlig personopplysningsloven og helseregisterloven. Det er etter Datatilsynets oppfatning viktig at rettsområdet i størst mulig grad vurderes som et hele, og at likhet med henhold til systematikk og definisjoner tilstrebes. Utvalgets forslag vil, etter Datatilsynets oppfatning, medføre en økt fragmentering av rettsområdet, som i stor utstrekning vil være egnet til forvirring. 

Merknader til de enkelte bestemmelser: 

§ 1 Formålsbestemmelse

Datatilsynet finner i hovedsak formålsangivelsen i lovforslaget  § 1 å være tilfredsstillende. Det finnes imidlertid bemerkelsesverdig at ”næringsutvikling” oppstilles som et formål på lik linje med diagnostisk behandling, undervisning og forskning. At samlinger av blodprøver, avgitt av enkeltindivider for bestemte formål, i utredningen sammenlignes med oljeindustrien, fremstår for Datatilsynet som lite skjønnsomt. For øvrig gis det inntrykk av en meget uklar forståelse av innholdet i helsemessige forhold, se merknadene til § 3.

I et noe videre perspektiv vil Datatilsynet minne om at formålsparagrafen til helseregisterloven ble endret i Stortingsbehandlingen, fordi personvernet ikke ble funnet tilfredsstillende ivaretatt. Datatilsynet vil derfor anbefale at personvernhensyn i større grad inntas i formålsbestemmelsen, og viser til § 1 i henholdsvis personopplysningsloven og helseregisterloven.    

§ 2 Definisjon

Når det gjelder lovforslaget § 2, finner Datatilsynet flertallets forslag å være uheldig. Datatilsynet er av den oppfatning at det vil være uholdbart å vurdere det biologiske materialet uavhengig av de opplysningene som er knyttet til, eller kan utledes fra det. 

Dette særlig sett i forhold til virkeområde som foreslått i § 3. 

Videre vil Datatilsynet anbefale at bestemmelsen utvides til også å definere andre sentrale begreper i utvalgets forslag, som eksempelvis biologisk materiale, samtykke, ansvarshavende m.m. Det vises i den forbindelse til direktiv 95/46/EF, personopplysningsloven og helseregisterloven.

For øvrig tiltrer Datatilsynet i hovedsak mindretallets merknader. 

§ 3 Virkeområde

Virkeområdet er inntatt i lovforslaget § 3. Virkeområdet er foreslått å dekke innsamling, oppbevaring, bruk og destruksjon av humant biologisk materiale, samt organisering av denne virksomheten. Det er begrenset til helsemessige formål. Forslaget introduserer imidlertid, etter Datatilsynets oppfatning, en uheldig utvidelse av en naturlig forståelse av uttrykket ”helsemessige formål”, ved at dette også omfatter næringsutvikling. I stedet for å introdusere et begrep med et svært uklart innhold, vil Datatilsynet anbefale at det benyttes begreper som allerede i innarbeidet i lovverket, så som helsehjelp i helsepersonelloven.

Datatilsynet finner det betenkelig at det i merknadene foreslås at blodbanker kan være aktuelt å unnta fra loven. Et slikt forslag gir inntrykk av at det primære formålet med lovforslaget er næringsinteresser, ikke å sikre forsvarlig bruk av innsamlet biologisk materiale.

For øvrig ønsker Datatilsynet å henvise til personopplysningsloven og helseregisterloven, som introduserer begrepet ”behandling av personopplysninger/helseopplysninger”. Med begrepet er ment enhver bruk av personopplysninger/helseopplysninger, som for eksempel innsamling, registrering, sammenstilling, lagring, utlevering eller en kombinasjon av disse. Etter det Datatilsynet forstår vil det av hensyn til et enhetlig regelverk være naturlig om begrepet benyttes også i denne sammenheng.

§ 4 Opprettelse av biobanker

Datatilsynet finner forholdet til helseregisterloven uklart. En biobank innen rammene av formålsbestemmelsen i forslagets § 1, vil gjennomgående være å anse som behandling av helseopplysninger etter helseregisterloven. Sett i sammenheng med forslagets § 16, skal opprettelse av biobanker også skje i samsvar med reglene i helseregisterloven, ev. personopplysningsloven. Dette bør komme klarere frem.

Forslagets annet ledd, hvor departementet gis en 30 dagers frist for tilbakemelding, er uakseptabel for Datatilsynet. Loven skal regulere et komplisert område med svært personsensitive opplysninger. Det kan av hensyn til rettssikkerhetsgarantier og alminnelig forvaltningsrettlige prinsipper, ikke innføres et system hvor arbeidsmengden i departementet skal kunne være av avgjørende betydning for godkjennelse eller ikke.  

Det er påpekt i merknadene til bestemmelsen at departementet ikke skal foreta noen vurdering av den enkelte biobanks ”godhet”, og at i den grad det foreligger uttalelse fra  etiske forskningskomiteer, skal disse ikke overprøves. Datatilsynet er positivt til at vurderingene til de etiske komiteene skal tillegges ikke ubetydelig vekt. Tilsynet finner imidlertid grunn til å minne om at komiteene ikke er forvaltningsorgan, og at deres uttaleser ikke kan være bindende for myndighetene. 

At Datatilsynet er den instans som i henhold til lovverket i over 20 år har vært tillagt kompetanse til å godkjenne opprettelse av biobanker, synes ikke å ha vært vektlagt betydning i utredningen. I den grad Datatilsynet skal fratas denne kompetanse for fremtiden, bør dette utredes og  klargjøres nærmere.

§ 5 Biobankregisteret

Datatilsynet finner det positivt at det skal føres et register over meldte biobanker etter forslaget § 4. Det ønskes imidlertid gjort oppmerksom på at en plikt til å føre et slikt register, også er pålagt Datatilsynet etter personopplysningsloven § 42, nr. 1. Datatilsynet stiller seg tvilende til at det er behov for å føre to slike registre.

§ 6 Ansvarshavende

Datatilsynet finner det viktig at partsstillingen til biobankens ansvarshavende presiseres noe nærmere. Det vises i den forbindelse til helseforetaksloven § 6. For øvrig vises til personopplysningsloven og helseregisterloven, hvor det istedenfor begrepet ”ansvarshavende” er brukt ”behandlingsansvarlig”/ ”databehandlingsansvarlig”.  

§ 9 Utførsel

Når det gjelder utførsel ønsker Datatilsynet å gjøre oppmerksom på at direktiv 95/46/EF artikkel 25, kan innebære enkelte begrensninger for utførsel til land utenfor EU/EØS-området. Datatilsynet anbefaler at artikkelen, personopplysningsloven kapittel V og forskrift til personopplysningsloven kapittel 6 vurderes nærmere i tilknytning til § 9.

Datatilsynet finner ordlyden i flertallets forslag noe uklar, ved at det kan synes som om det kun oppstilles krav om samtykke for utførsel som ikke skjer i pasientens interesse. Det bør presiseres som en hovedregel at utførsel av materialet kun bør skje når det er i vedkommendes interesse. For øvrig fremstår det som uklart hvem som skal foreta vurderingen av om departementets godkjenning er nødvendig etter annet ledd.

Det er med undring, sett i sammenheng til personopplysningsregelverket for øvrig, herunder det ovennevnte direktiv, Datatilsynet konstaterer at tilsynet ikke er foreslått tillagt kompetanse i forhold til utførsel.

§ 10 Hovedregel om samtykke

Forslaget oppstiller krav om særskilt lovhjemmel, annet gyldig rettsgrunnlag eller skriftlig informert samtykke for innhenting, oppbevaring og bruk av humant biologisk materiale. Datatilsynet stiller seg positivt til denne begrensning i adgangen til bruk av materialet. 

Når det gjelder samtykke til helsehjelp er det naturlig å legge til grunn kapittel 4 i pasientrettighetsloven. Datatilsynet ønsker imidlertid å presisere at samtykke til annet enn helsehjelp, bør defineres på samme måte som i personopplysningsloven og helseregisterloven. Stilltiende samtykke for slik bruk vil aldri kunne være akseptabelt for Datatilsynet. For øvrig vil det fremstå som svært uheldig om kravet til samtykke i denne sammenheng avviker vesentlig fra definisjonen i personopplysningsloven, helseregisterloven og direktiv 95/46/EF artikkel 2 bokstav h.  

§ 11 Tilleggsbestemmelser ved forskning

Flertallets forslag til samtykke avviker vesentlig fra definisjonen i personopplysningsloven, helseregisterloven og direktiv 95/46/EF artikkel 2 bokstav h.  Forslaget strider etter Datatilsynets oppfatning også mot formålsbestemmelsen i utkastet § 1, 2. ledd. Dette fremstår som svært uheldig.

Datatilsynet finner det positivt at de regionale komiteer for medisinsk forskningsetikk tillegges en selvstendig rolle i tilknytning til vurderingen av samtykke. Det synes imidlertid også for denne del å være nødvendig å presisere at komiteene ikke er forvaltningsorgan, og at de av rettssikkerhetshensyn således ikke kan ha avgjørelseskompetanse i forvaltningssaker. 

Sett i sammenheng med helseregisterloven, personopplysningsloven og forslagets §§ 17 og 18, fremstår det som merkverdig at Datatilsynet heller ikke for denne del er foreslått tillagt avgjørelseskompetanse. 

§ 12 Tilbakekall av samtykke og rett til destruksjon

Datatilsynet finner det positivt at både flertallet og mindretallet, går inn for at den som har avgitt samtykke til enhver tid kan kalle dette tilbake, kreve materialet destruert eller utlevert.

Utvalgsflertallet er av den oppfatning at retten til å kreve utlevering ikke skal gjelde for biologisk materiale innhentet i forbindelse med undersøkelse eller behandling. Datatilsynet finner denne begrensningen uheldig. I den grad det skal være begrensninger av en slik karakter, er det naturlig at disse eventuelt omfattes av unntaket i tredje ledd i.f, det vil si fastsatt i lov. Opplysninger som er nødvendige for å yte helsehjelp skal etter helsepersonelloven inngå i pasientjournalen, som er underlagt strenge begrensninger med henhold til sletting. Det synes ikke å være forhold som bør tillegges vekt av betydning som tilsier andre begrensninger i retten til å kreve sletting enn det som følger av helsepersonelloven, eventuelt andre spesiallover.

§ 13 Andres tilgang til materiale i en biobank

Datatilsynet er av den oppfatning at bestemmelsen innholdsmessig bør omarbeides, slik at hovedregelen om krav til samtykke kommer innledningsvis.

Datatilsynet finner forslaget til bestemmelse mangelfull. Det fremgår ikke av bestemmelsen om materialet kan utleveres i identifiserbar stand eller ikke. I den grad det er mulig å identifisere donoren, vil mottakeren gjennomgående være konsesjonspliktig etter personopplysningsloven/helseregisterloven. Det vil etter Datatilsynets oppfatning være naturlig at den ansvarlige for biobanken påser at mottaker oppfyller lovpålagte plikter før materialet utleveres. 

§  14 Rett til utlån og bruk

Bestemmelsen er ment å gjelde for materiale overført til departementet, ved Nettverk for biobanker. Etter det Datatilsynet forstår vil en slikt samling være å vurdere som et sentralt helseregister, slik det er behandlet i helseregisterloven § 8. Datatilsynet viser for denne del til Stortingets vurderinger i tilknytning til vedtagelsen av helseregisterlovens § 8.

§ 15 Rett til uttak

Datatilsynet stiller seg positivt til at den enkelte som hovedregel er foreslått rett til å kreve materialet destruert eller tilbakelevert. Det fremstår imidlertid som en mangel ved bestemmelsen at forholdet til donors etterkommere, for det tilfelle av denne er død, ikke er omhandlet. Det vil på grunnlag av biologisk materiale kunne utledes opplysninger om donors etterkommere, og det vil kunne tenkes situasjoner der disse vil kunne ønske materiale destruert. Hvordan dette skal reguleres bør vurderes nærmere. 

§ 17 Personvern

Datatilsynet finner forslaget innholdsmessig positivt. Sett i sammenheng med lovforslaget for øvrig, fremstår imidlertid bestemmelsen som svært uklar. Slik Datatilsynet vurdere materialet lagret i biobankene vil det gjennomgående være å vurdere som et manuelt personregister, da materialet gjerne vil være personidentifiserbart. Det vil således, som den klare hovedregel, være å vurdere som helse/personopplysninger. Utvalgets forslag til § 17, gir således uttrykk for at de nevnte lover skal gå foran det utarbeide forslag, i den grad det er motstrid. 

§ 18 Tilsyn

Helsetilsynet og Datatilsynet er foreslått som tilsynsmyndigheter. At Datatilsynet har tilsynsansvar for behandlingen av person/helseopplysninger følger allerede av personopplysningsloven og helseregisterloven. Det er imidlertid positivt av pedagogiske grunner at det også er presisert i loven. Imidlertid fremstår tilsynskompetanses innhold å være vanskelig tilgjengelig. Dette gjelder særlig forhold der departementet i realiteten er foreslått tillagt kompetanse til å overprøve en eventuell tilsynsbeslutning. En adgang for departementet til å overprøve Datatilsynets vurderinger vil imidlertid være i strid med Datatilsynets uavhengige stilling, slik det er nedfelt i direktiv 95/46/EF.

§ 23 Overgangsbestemmelser

Datatilsynet finner forslaget til overgangsregler uklar. Uklarheten gjelder spesielt annet ledd, hvoretter det følger at loven skal gis anvendelse så langt det passer. Det fremstår således ikke som klart om loven skal gjelde som helhet etter to år.

Når det gjelder tidligere opprettede biobanker, har Datatilsynet grunn til  å tro at enkelte av disse ikke innehar konsesjon, og således driver ulovlig. Datatilsynet finner det uklart om det skal være tilstrekkelig for de som pr. i dag driver uten konsesjon å sende melding ved innsendelse av protokoll til departementet, jf. forslaget § 4, eller om det skal foretas en konkret vurdering mht. samtykke etc.

